Vredesgesprekke duur voort, maar bedreiging nie verby | Maroela Media
'n Inwoner stap verby 'n beskadigde Russiese tenk in die beleërde stad Trostianets, naby die Russiese grens. Vredesgesprekke word Woensdag voortgesit. (Foto: Fadel Senna/AFP)
Oekraïne en sy Westerse bondgenote het Woensdag nog gewag vir enige tasbare tekens dat Moskou sy weermagbedrywighede rondom Kiëf "aansienlik" gaan afskaal, soos die land in vredesgesprekke onderneem het.
Daar is egter heelwat skeptisisme nadat Washington gewaarsku het Moskou is bloot besig om sy troepe te herposisioneer en nie besig om hulle aan die streek te onttrek nie.
Albei kampe in die stryd het die vredesgesprekke in Istanboel as "sinvol" en "positief" bestempel.
Turkye se president, Recep Tayyip Erdogan, het die samesprekings gister bygewoon.
Die jongste vergadering is in skerp teenstelling met 'n vorige rondte besprekings oor vrede en het die hoop op vrede laat opvlam ná 'n maand lange oorlog wat duisende lewens geëis en miljoene mense ontwortel het.
Rusland se adjunkminister van verdediging, Alexander Fomin, het vandeesweek gesê vredesgeprekke het tot vordering gelei oor die vraag van Oekraïne se "neutraliteit en nie-kernkragstatus" – twee van Moskou se sentrale eise.
Fomin het ook gesê Rusland gaan sy militêre bedrywighede in die omgewing van Kiëf en Tsjernihiv aansienlik afskaal.
Oekraïne en Westerse regerings het oënskynlik 'n benadering van "sien is glo" hieroor ingeneem en die Pentagon voer aan Rusland het bloot 'n klein getal van sy magte naby Kiëf herposisioneer, terwyl hy moontlik voorberei vir 'n "groot aanval" elders.
Die "grootste getal" Russiese magte rondom Kiëf is steeds daar, het John Kirby, 'n woordvoerder van die Pentagon, gesê.
"Ons het nog net 'n klein groep van Kiëf sien wegbeweeg, hoofsaaklik na die noorde.
"Rusland het misluk in sy doelwit om Kiëf oor te neem. Dit beteken egter nie die bedreiging vir Kiëf is agter die rug nie."
Die Oekraïense weermag het ook gewaarsku dat die sogenaamde onttrekking van Russiese magte rondom Kiëf en Tsjernihiv "waarskynlik 'n rotasie van individuele eenhede is wat daarop gemik is om te mislei".
Oornag is lugaanvalsirenes verskeie kere in die Oekraïense hoofstad gehoor en dit het tot vanoggend voortgeduur.
Dood in Marioepol is 'oral te sien'
Nagenoeg 160 000 mense is steeds in die verwoeste stad Marioepol vasgekeer met min kos, water of medisyne.
Diegene wat wel kon wegkom, het die stad beskryf as 'n stad "waarin dood oral te sien is".
"Ons het ons bure begrawe. Ons het dood oral gesien, my kinders moes dit aanskou," het 'n inwoner van die stad wat twee weke gelede kon vlug, gesê. Sy keer nou terug na Marioepol om voorraad te neem vir diegene wat steeds vasgekeer is en om ander te help vlug.
Russiese magte het die stad die afgelope ruk omsingel en sy voorgesette en lukrake bombardering het glo minstens 5 000 lewens geëis, met sommige wat meen die dodetal is eerder nader aan 10 000.
Frankryk, Griekeland en Turkye het probeer verseker dat burgerlikes die stad verlaat.
'n Brandbestryder stap deur die puin in die stad Trostianets. Skade aan infrastruktuur in Oekraïne word op miljoene rande beraam. (Foto: Fadel Senna/AFP)
Oekraïne se president, Wolodimir Zelenski, het die "positiewe" tekens versigtig optimisties verwelkom, maar sê Oekraïne gaan nie sy verdedigingspogings verminder nie.
Die vredesgesprekke sal na verwagting aanlyn voortduur, maar Zelenski sê in hierdie stadium doof dit nie die ontploffings of Russiese aanvalle uit nie. Hy het ook gevra dat sanksies teen Moskou nie opgehef word totdat die oorlog agter die rug is nie.
Die land se Westerse bondgenote het laat blyk dat hulle in hierdie stadium geen planne het om maatreëls te verslap wat Rusland vir sy inval moet straf nie.
"Ons sal sien of hulle dit waarop hulle sinspeel, deurvoer," het pres. Joe Biden van die VSA gesê nadat hy met die leiers van Engeland, Frankryk, Duitsland en Italië vergader het.
België, Ierland en Nederland het Dinsdag aangekondig dat altesame 42 Russiese diplomate uit hul lande geskop gaan word, terwyl Moskou op sy beurt tien diplomate uit Estland, Letland en Litaue geskop het.
Nietemin word die gesprekke in Istanboel beskou as die eerste tekens van vordering om die konflik te stuit. David Arakhamia, een van Kiëf se onderhandelaars, sê voldoende vordering is reeds gemaak om nou 'n vergadering tussen die presidente van Rusland en Oekraïne te belê.
Die optimisme het Europese en Amerikaanse aandeelmarkte laat kop optel en die olieprys het reeds gedaal. Die Russiese roebel het ook met 10% teen die dollar versterk.
Altesame 20 000 mense is volgens Zelenski na raming reeds in die konflik dood, hoewel die syfer nie onafhanklik bevestig kon word nie.
Benewens die verlies aan menselewens word die koste aan skade aan Oekraïne se infrastruktuur weens die Russiese inval op nagenoeg $63 miljard geraam, het ABC News berig.
Waar daar onlangs nog sakeondernemings, huise, hospitale en skole gestaan is, is nou net reusehope rommel en stukke beton oor.
Ek het die teks versigtig 'n paar keer gelees, maar ek sien geen melding van die dodetal wat aan bedrywighede van Oekraieniese magte gekoppel kan word nie?
Sê my, hoe kry die Oekraieniese leër dit reg om om almal mis te skiet?
Poetin se plan was nie om Kiëf oor te neem nie, sy plan was die de-nazifisering van die Donbas. Die doel met Kiëf was om 'n groot deel van die Oekraiense weermag daar vas te pen sodat daar minder Oekraiense soldate sal wees in die Donbas streek, Die neo-nazis voer al vir 8 jaar oorlog teen die Russiese inwoners van die Donbas. Ongeveer 14 000 ia al dood in hierdie konflik.
Die rede vir die aanval, volgens die top denkers van hierdie webblad is:
b) n Skootrekenaar
d) Bio laboratoriums
e) Nuwe wêreld orde te beveg
f) Want Oekraïne wou aan NAVO behoort
g) Want Oekraïne wou aan EU behoort
In plaas daarvan om lang kommentaar te lewer, kies net die letter en spaar ons.
@ Luister, Poetin stel nie belang in die weste van Oekraiene nie. Die Russiese weermag het wel messiele op Lviv geskiet om ontslae te raak van die brandstof en wapen depo van die Oekraiense weermag.
Na aanleiding van die onlangs artikel van "nie in Ons naam nie" is daar heelwat ANC en EFF ondersteuners wat kommentaar lewer pro Putin. Dieselfde Putin wat vir weke almal verseker het dat sy weermag nie Oekraïne Sal inval nie, maar net besig is met militere oefeninge, toe vertel het hy gaan die Oekraïne denazify ( begin by hul president wat n jood is) en dat Oekraïne se mense hul met ope arms gaan verwelkom ( ek het seker die Blomme en omhelsing gedeelte gemis). Putin het alle geloofwaardigheid verloor, waarom hom nou glo, hy kan bly wees hy is… Lees meer »